"Nike ní kpakpa, kɛ níhi nɛ hi kɛ pi si nɛ wa naa yaka a, lɛ tsuo Mawu lɛ haa wɔ." (Yakobo 1:17) Ngɛ anɔkuale mi ɔ, ngmami nɛ ɔ tuɔ wa hiɔwe Tsɛ Yehowa Mawu kpakpa peemi ɔ he munyu. Se ngɛ nike níhi fuu nɛ Mawu ha adesahi a kpɛti ɔ, kake ngɛ nɛ lɛɛ e kle pe kulaa. Mɛni ji nike ní nɛ ɔ? Munyu nɛ Yesu tu ngɛ Yohane 3:16 nɛ nihi fuu le ɔ de ke: "Mawu suɔ je ɔ saminya, nɛ e ngɔ e Bi kake ɔ ngɔ ha, konɛ nɔ tsuaa nɔ nɛ heɔ lɛ yeɔ ɔ, e hɛ mi ko kpata, se mohu e na neneene wami."
Mawu Bi kake ɔ nɛ e ngɔ lɛ kɛ ha kaa nike ní ɔ ba peeɔ nike ní nɛ pe kulaa nɛ wa ti nɔ ko ná, ejakaa kɛ gu nike ní nɛ ɔ nɔ ɔ, a ma nyɛ ma kpɔ̃ wɔ kɛ je yayami, bwɔmi kɛ gbenɔ nyɔguɛ yemi mi. (La 51:5; Yohane 8:34) Akɛnɛ adesahi ji wɔ he je ɔ, nɔ́ ko be nɛ wa ma nyɛ maa pee kɛ kpɔ̃ wa he kɛ je nyɔguɛ yemi nɛ ɔ mi. Se Mawu je suɔmi mi nɛ e ha wɔ nɔ́ nɛ maa ye bua kɛ kpɔ̃ wɔ kɛ je jamɛ a si himi ɔ mi. Kɛ gu Yehowa Mawu Bi kake nɛ ji Yesu Kristo nɛ e ngɔ lɛ kɛ ha kaa kpɔmi nɔ́ ɔ nɔ ɔ, Yehowa Mawu ma ha nɛ adesahi nɛ a buɔ lɛ tue ɔ maa hi si kɛ ya neneene. Se mɛni tutuutu ji kpɔmi nɔ́ ɔ? Mɛni he je nɛ e he hia? Nɛ mɛni blɔ nɔ waa maa gu kɛ ná he se?
Kpɔmi nɔ́ ji hiɔ nɛ a woɔ konɛ nɔ ko nine nɛ su nɔ́ ko nɛ laa nɔ ekohu, aloo konɛ a ngmɛɛ nɔ ko he. Baiblo ɔ tsɔɔ kaa, benɛ abɔ wa kekleekle fɔli nɛ ji Adam kɛ Hawa a, yayami ko be a he, nɛ a ngɛ hɛ nɔ kami kaa a kɛ bimɛ tsuo nɛ a ma fɔ ɔ maa hi si kɛ maa ya neneene ngɛ paradeiso zugba a nɔ. (1 Mose 1:26-28) Aywilɛho sane ji kaa, a gbo Mawu nɔ tue, nɛ si himi nɛ ɔ bɔ mɛ. Enɛ ɔ ha nɛ a ba plɛ yayami peeli. Mɛni je mi kɛ ba? Baiblo ɔ ha heto ke: "Nɔ kake lɛ pee yayami, nɛ yayami kɛ gbenɔ ba. Enɛ ɔ ha gbenɔ sã nimli tsuo, ejakaa nɔ tsuaa nɔ pee yayami." (Roma Bi 5:12) Jinɛ e sa nɛ Adam bimɛ ko ná wami nɛ ye mluku kɛ gu e nɔ, se mohu, Adam ngɔ yayami kɛ sã mɛ nɛ lɔ ɔ ha nɛ a ngɛ gboe.
E sa kaa hiɔ nɛ a woɔ kaa kpɔmi nɔ́ ɔ kɛ nɔ́ nɛ laa a nɛ e sɔ. Adam pee yayami benɛ e je blɔ nɛ e gbo Mawu nɔ tue ɔ, nɛ nɔ́ nɛ je mi kɛ ba ji kaa e wami nɛ ye mluku ɔ bɔ lɛ. Kaa bɔ nɛ Baiblo ɔ tsɔɔ, nɔ́ nɛ Adam pee ɔ ha nɛ e bimɛ ya je yayami kɛ gbenɔ nyɔguɛ yemi mi. Enɛ ɔ he ɔ, a ngɔ adesa wami kpa nɛ ye mluku nɛ ji Yesu wami kɛ sã afɔle konɛ a kɛ kpɔ̃ Adam bimɛ kɛ je nyɔguɛ yemi nɛ ɔ mi. (Roma Bi 5:19; Efeso Bi 1:7) Suɔmi mi nɛ Mawu je kɛ ha kpɔmi nɔ́ ɔ lɛ ha nɛ adesahi ná hɛ nɔ kami kaa a maa hi si kɛ maa ya neneene ngɛ paradeiso zugba a nɔ ɔ nɛ. Si himi nɛ ɔ ji nɔ́ Adam kɛ Hawa.—Kpojemi 21:3-5.
Akɛnɛ kpɔmi nɔ́ ɔ nɛ Mawu ha wɔ ɔ ma ha nɛ wa ma ná neneene wami he je ɔ, wa ma nyɛ ma de ke Mawu nike ní ɔ ji nike ní nɛ pe kulaa. Wa ma nyɛ ma je hɛ sa kpo ke wa nine su nike ní ko "nɛ hi kɛ pi si" ɔ nɔ. A gu otihi nɛ a wo a ta ngɛ munyu nɛ sɛ enɛ ɔ hlami ɔ nɔ kɛ ha nike ní nɛ ɔ. Ha nɛ waa hyɛ.
E tsuɔ níhi nɛ wa bua jɔɔ a he ɔ he ní. Adesahi suɔ kaa a maa hi si kɛ ya daa. (Fiɛlɔ 3:11, NW) E ngɛ mi kaa wɔ nitsɛmɛ wa be nyɛe ma tsu he ní, se kpɔmi nɔ́ ɔ ma ha nɛ wa nine maa su si himi nɛ wa suɔ nɛ ɔ nɔ. Baiblo ɔ de ke: "Ejakaa yayami he hiɔwo ji gbenɔ; se Mawu nɔke nɔ́ ɔ ji neneene wami nɛ wa naa ngɛ wa Nyɔmtsɛ Yesu Kristo mi."—Roma Bi 6:23.
E tsuɔ wa hiami níhi a he ní. Adesahi be nyɛe ma ha kpɔmi nɔ́ ɔ. Baiblo ɔ tsɔɔ nya kaa: "Nɔmlɔ adesa wami he jua wa saminya, nɛ nɔ ko nɔ ko be Mawu hiɔ nyɛe maa wo nɛ maa su nya." (La 49:8) Enɛ ɔ he ɔ, wa hia Mawu yemi kɛ buami wawɛɛ bɔ nɛ pee nɛ wa nyɛ nɛ waa ye wa he kɛ je yayami kɛ gbenɔ a nyɔguɛ yemi ɔ mi. Se Mawu to nɔ́ nɛ he hia adesahi ɔ he blɔ nya "kɛ gu Kristo Yesu nɛ ha a ye a he ɔ nɔ."—Roma Bi 3:23, 24.
A kɛ ha ngɛ be nɛ sa mi. Baiblo ɔ de ke: "Be nɛ wa ji yayami peeli ɔ, jamɛ a be ɔ Kristo ba gbo ngɛ wa he." (Roma Bi 5:8) E ngɛ mi kaa wa ji yayami peeli mohu lɛɛ, se Mawu ha kpɔmi nɔ́ ɔ "be nɛ wa ji yayami peeli," enɛ ɔ ha nɛ wa na kaa suɔmi nɛ e ngɛ ha wɔ ɔ mi kuɔ. Jehanɛ hu ɔ, e ngɛ mi kaa waa kɛ nyagbahi nɛ jeɔ yayami mi kɛ baa a kpeeɔ lɛɛ, se kpɔmi nɔ́ ɔ haa wɔ hɛ nɔ kami nɛ mi wa.
Yi mi tomi kpakpa he je nɛ a kɛ ha. Baiblo ɔ tsɔɔ nɔ́ he je nɛ Mawu ngɔ e Bi kake ɔ kɛ ha kaa kpɔmi nɔ́ ɔ. E de ke: "Blɔ nɔ nɛ Mawu gu kɛ je e suɔmi ɔ kpo kɛ tsɔɔ wɔ ji nɛ ɔ nɛ; e tsɔ e Bi kake too ɔ kɛ ba je ɔ mi, konɛ kɛ gu e Bi ɔ nɔ ɔ, wa ná wami. Bɔ nɛ suɔmi ngɛ ji nɛ ɔ nɛ; pi wɔ nɛ wa sɛ hlami kɛ suɔ Mawu; Mawu mohu lɛ suɔ wɔ."—1 Yohane 4:9, 10.
Mɛni o ma nyɛ maa pee kɛ tsɔɔ kaa o bua jɔ nike ní nɛ pe kulaa a he? Mo kai kaa munyu nɛ Yesu tu ngɛ Yohane 3:16 tsɔɔ kaa nihi nɛ "heɔ lɛ yeɔ ɔ" pɛ nɛ a ma he a yi wami. Kaa bɔ nɛ Baiblo ɔ tsɔɔ ɔ, hemi kɛ yemi ji "níhi nɛ wa ngɛ blɔ hyɛe ɔ a nɔ mi mami." (Hebri Bi 11:1) Bɔ nɛ pee nɛ wa ná nɔ mi mami nɛ ɔ, e sa nɛ wa ná anɔkuale nile. Enɛ ɔ he ɔ, wa ngɛ mo he wami woe nɛ o kase Yehowa Mawu nɛ ji nike ní "nɛ hi kɛ pi si" nɛ ɔ halɔ ɔ he ní, nɛ o hyɛ kaa mɛni o maa pee konɛ o ná neneene wami nɛ Yesu kpɔmi afɔle sami ɔ ma ha nɛ o ná a he se.
O ma nyɛ maa kase nɔ́ nɛ Ngmami ɔ tsɔɔ ngɛ ní nɛ ɔmɛ tsuo a he ɔ he ní ngɛ Intanɛti ɔ nɔ. Moo ya www.jw.org/ada konɛ o pee jã. Yehowa Odasefohi a bua maa jɔ kaa a maa ye bua mo. Wa he ye kaa ke o ngɛ nike ní nɛ pe kulaa nɛ ɔ he ní kasee nɛ o ngɛ he se náe ɔ, o kɛ bua jɔmi ma de ke: "Sina ha Mawu kaa e he wa yi wami kɛ gu wa Nyɔmtsɛ Yesu Kristo nɔ!"—Roma Bi 7:25.